**OPIS PREDMETU ZÁKAZKY**

**predmet zákazky**

**„Cyklotrasa Rimavská Sobota - Poltár: rekonštrukcia, modernizácia a dobudovanie infraštruktúry pre nemotorovú dopravu“**

predmet zákazky č. 1

**„I. etapa Hrnčiarska Ves – Poltár“**

Predmetom zákazky je uskutočnenie stavebných prác v rámci investičnej akcie „Cyklotrasa Rimavská Sobota - Poltár: rekonštrukcia, modernizácia a dobudovanie infraštruktúry pre nemotorovú dopravu, I. etapa Hrnčiarska Ves - Poltár“, v zmysle projektovej dokumentácie na stavebné povolenie s náležitosťami dokumentácie na realizáciu stavby (DSP a DRS) s názvom: „Cyklotrasa Rimavská Sobota - Poltár“ vyhotovenou projektantom Cykloprojekt s.r.o., Kupeckého 516/3, 821 08 Bratislava, IČO: 47 553 111.

Na realizáciu diela bolo vydané stavebné povolenie Mestským úradom Poltár, Železničná 489/1, Poltár 987 01, pod zn. č. 300/2021/STU/49-003 zo dňa 21.05.2021.

Úsek začína v staničení km 20, 865 97 napojením sa na cestu III/2713, ktorá spája Poltár s Hrnčiarskou Vsou, časť Pondelok. Prepojenie konštrukcií bude v tomto mieste riešené nasledovne: bude potrebné zapíliť jest. obrusnú vrstvu na hrúbku min. 5 cm, s minimálnym presahom 20 cm od hrany napojenia. Starú konštrukčnú vrstvu je potrebné odstrániť a nahradiť asfaltovým betónom pre obrusné vrstvy ACO 11 – II v hrúbke 50 mm. Zapílené hrany vozovky je potrebné pred asfaltovaním natrieť spojivom v množstve 0,5 – 0,7 kg/m2. Smerové i výškové vedenie cyklotrasa preberá v celom úseku zo zrušenej železničnej trate. Novobudovaná cyklistická cestička bude v celom úseku široká 3,0m.

Preklenutie cestnej priekopy komunikácie III/2713 je zrealizované priepustom (staničenie km 20,86989), ktorý je predmetom SO 02.20, príloha D. Po ľavej strane cyklistickej cestičky je jestvujúci odvodňovací žľab, ktorý bude potrebné vyčistiť od porastu a spevnené úseky vyspraviť cementovou maltou.

Následne sa v staničení km 21,061 14 – km 21,064 14 nachádza mostný objekt SO 02.21, príloha D.

Cyklistická cestička pokračuje kopírovaním zrušenej železničnej trate a v staničení km 22,6 až 22,8 sa trasa nachádza v záreze, ktorý je doplnený o oporné rébrá. Oporné rebrá je potrebné vyčistiť od porastu a vyspraviť cementovou maltou.

Jestvujúci stav oporných rebier v staničení km 22,6 – km 22,8, oporné rebrá cca každých 30m.

Na cyklistickej cestičke sa ďalej nachádza priepust SO 01.4.1 v staničení km 23,790 33 (príloha D) a pokračovaním cyklistickej cestičky dochádza v staničení km 24,045 k mimoúrovňovému križovaniu cesty III/2713 a následne.

cyklistická cestička pokračuje cez miestnu časť Maštinec. Križovanie miestnej komunikácie v časti Maštinec v staničení km 24,215, bude rekonštruované plošne (tzn. dôjde ku komplexnej oprave povrchov pri tomto križovaní).

V blízkosti súkromného hospodárstva sa nachádza stavebný objekt SO 02.22 Most (priepust) v staničení km 24,512 28 – 24,515 48, príloha D.

Cyklistická cestička následne prechádza popri bývalej žel. zastávke Maštinec a križuje miestnu komunikáciu. Križovanie miestnej komunikácie v časti Maštinec v staničení km 25,085, bude rekonštruované plošne (tzn. dôjde ku komplexnej oprave povrchov pri tomto križovaní). Pri križovaní miestnej komunikácie je navrhnuté odpočívadlo pre cyklistov ako SO 04.5 v staničení km 25,096 72 – 25,105 72. Návrh odpočívadla rieši stavebný objekt SO 04.5 (príloha F).

Pri pokračovaní do katastrálneho územia Poltár dochádza v staničení km 25,690 ku križovaniu miestnej komunikácie vedúcej do miestnej časti Prievrana. Križovanie bude rekonštruované plošne (tzn. dôjde ku komplexnej oprave povrchov pri tomto križovaní).

Následne v staničení km 26,576 59 dochádza ku križovaniu vodného toku Šťavica, ktorý je preklenutý mostným objektom SO 01.4.2 Most cez potok Šťavica (príloha D).

Za mostným objektom je smerové vedenie doplnené o spevnený odvodňovací systém, ktorý bude potrebné vyčistiť od porastu a spevnené úseky vyspraviť cementovou maltou.

Ďalej cyklistická cestička križuje v staničení km 27,212 miestnu komunikáciu vedenú popri poľnohospodárskom družstve Poltár. Toto križovanie bude doplnené o novostavbu priepustu SO 02.23 (príloha D) a bude rekonštruované plošne (tzn. dôjde ku komplexnej oprave povrchov pri tomto križovaní). Pre zabezpečenie lepšieho odvodnenie bude v tomto križovaní zrealizovaný aj betónový štrbinový žľab.

Smerové vedenie ďalej v staničení km 27,6 – 27,940 dopĺňa odvodňovací systém, ktorý je potrebné prečistiť a vyspraviť cementovou maltou.

V staničení km 28,094 dochádza ku križovaniu VTL plynového potrubia. Križovanie bude bez výškovej kolízie nakoľko predpokladané uloženie plynového potrubia je min. 1,0m pod úrovňou terénu.

Následne dochádza v staničení km 28,297 85 až km 28,309 22 k mimoúrovňovému križovaniu nespevnenej komunikácie a vodného toku Poltárica, Toto križovanie rieši stavebný objekt SO 02.24 Most (príloha D).

Pokračovaním smerového vedenia dochádza k súbehu cyklistickej cestičky a komunikácie Továrenská a pri napojení na poľnú cestu je cyklistická cestička ukončená. Križovanie s poľnou cestou je navrhnuté na spevnenie a cyklisti sú ďalej vedení dopravným značením po miestnej komunikácii Továrenská až po križovanie s komunikáciou 9. Mája.

Od staničenia km 28,550 po koniec úseku km 28,800 54 zároveň cyklistická cestička zasahuje do ochranného pásma železničnej trate 182: Lučenec – Poltár v staničení ŽKM 18,021 – 18,235 . Najmenšia kolmá vzdialenosť od osi koľaje je 36,679m. Pridaním cyklotrasy v danej lokalite nepríde k podstatnej zmene pohybu osôb a motorových vozidiel a bicyklov, a preto sa nepredpokladá žiaden negatívny vplyv stavby na železničnú dráhu a ani jej zariadenia, neohrozí ani neobmedzí prevádzku dráhy. V rovnakej rovine sa dá posúdiť i skutočnosť, že vplyv dráhy nebude mať na povoľovanú stavbu cyklotrasy negatívny vplyv. Stavba sa bezprostredne priamo telesa dráhy nedotýka.

Súhrn stavebných objektov navrhovaných v tomto úseku:

Príloha C - SO 01.4 – Cyklotrasa

SO 01.4.1 - Rúrový priepust

SO 01.4.2 – Most cez rieku Šťavica

Príloha D - SO 02 – Mosty a priepusty

SO 02.20 – Rúrový priepust

SO 02.21 – Most (priepust)

SO 02.22 – Most (priepust)

SO 02.23 – Novostavba priepustu

SO 02.24 – Most

Príloha F - SO 04 – Architektúra

SO 04.5 – Odpočívadlo pre cyklistov Maštinec

Dielo tvoriace časť predmetu zákazky č. 1 sa člení na jednotlivé úseky, a to v zmysle projektovej dokumentácie, ktorá tvorí Prílohu č. 1 súťažných podkladov.